‘Zuma nie gevra om Abrahams te ondersoek’Adv. Shaun Abrahams, die hoof van die Nasionale Vervolgingsgesag (NVG). Foto: Flickr/GovernmentZA Die presidensie het Maandag ontken dat hy ŉ brief ontvang het waarin pres. Jacob Zuma versoek word om die hoof van die nasionale vervolgingsgesag (NVG), Shaun Abrahams, te skors hangende ŉ ondersoek na sy bevoegdheid om sy amp te beklee. Dr. Bongani Ngqulunga, woordvoerder van die presidensie, het in ŉ verklaring gesê die presidensie het in mediaberigte gesien dat die Helen Suzman-stigting en Freedom Under Law na bewering ŉ brief aan Zuma gerig het. In die brief, waarvan ŉ uittreksel op sosiale media versprei word, word Zuma gevra om Abrahams se beweerde onbevoegdheid om sy amp te beklee te ondersoek. “Die beweerde brief verwys na die manier waarop [Abrahams] en die aanklaers die saak met die minister van finansies en Kie. hanteer het en hulself glo wangedra het. Die brief sluit af deur die president te vra om voor vandag om 16:00 skriftelik te bevestig dat hy Abrahams, [Torie] Pretorius en [Sibongile] Mzinyathi sal skors hangende ŉ ondersoek na hul bevoegdheid,” het Ngqulunga gesê. Hy het gesê die president sal uit die aard van die saak nie so ŉ skriftelike bevestiging uitreik nie, aangesien Zuma nooit so ŉ brief ontvang het nie. “Die presidensie het sy rekords nagegaan en daar is geen rekord dat so ŉ brief ooit ontvang is nie,” het Ngqulunga gesê. “Die saak sal hanteer word sodra die brief aan die Presidensie gelewer is.”